新乐府 红线毯 忧蚕桑之费也
唐·白居易

红线毯，择茧缲丝清水煮。拣丝练线红蓝染，染为红线红于蓝。织作披香殿上毯，披香殿广十丈馀。红线织成可殿铺，綵丝茸茸香拂拂。线软花虚不胜物，美人蹋上歌舞来。罗袜绣鞋随步没，太原毯涩毳缕硬。蜀都褥薄锦花冷，不如此毯温且柔。年年十月来宣州，宣城太守加样织。自谓为臣能竭力，百夫同担进宫中。线厚丝多卷不得，宣城太守知不知。一丈毯，千两丝，地不知寒人要暖，少夺人衣作地衣。